**Príhovor laureáta „Mierovej ceny zo Slovenska 2015“ za rok 2016 Antona Barcíka, generálneho riaditeľa Považskej cementárne, a. s. Ladce**

Na úvod môjho príhovoru musím vysloviť moje prekvapenie, že vôbec došlo k mojej nominácii na mierovú cenu a osobitne preto, že nomináciu naštartovala návšteva Petra Kasalovského na hore Butkov, konkrétne miesta, kde sa „zem dotýka neba“, o ktorom všetci vieme, že nešlo o „náboženský fanatizmus“. Samozrejme, ľudsky ma ocenenie potešilo.

Nechcel by som, aby ste moju krátku prezentáciu vnímali ako fanatika či snílka, napriek tomu, že sa hlásim ku kresťanom. Veď 4 desaťročia pracujem v ozajstnom materiálnom svete v cementárenskom priemysle, z toho viac ako 2 desaťročia vediem cementáreň v Ladcoch. Nič nikomu nevnucujem, ale vychádzam z toho, že väčšina ľudí sa hlási k Bohu, či vyššej réžii, či vyššiemu princípu, či duchovnému morálnemu zákonu, v ktorom nás zasahuje niečo, alebo niekto spoza hmotného sveta.

V mentalite našej spoločnosti prevláda koncept založený na získanie nadvlády v akejkoľvek forme. Menšie a veľké vojny o získanie vplyvu prebiehajú trvale. V období, počas ktorého vediem firmu, som bol konfrontovaný útokmi na integritu firmy, ako aj nepriateľskými útokmi voči mojej osobe. Nevyberané útoky navodili situácie, ktorých riešenie v boji o pravdu už nebolo v mojich silách. Napriek tomu z rozumového hľadiska už neriešiteľné veci boli nakoniec pozitívne vyriešené. Pochopiteľne dnes o nich nechcem hovoriť. Tieto situácie viedli k tomu, že som si upratal či usporiadal niektoré veci v štýle môjho života. Výsledkom bolo uvedomenie, že pre každého z nás, teda aj pre mňa, je niečo vyššie a hlbšie ako konzumný kolobeh života. Každý z nás si po celý život svojimi skutkami, svojou činnosťou, svojím realizovaným, ale aj nerealizovaným dielom píšeme svoj testament, píšeme to, čo tu zanecháme.

Zatiaľ som všeobecnej rovine neuviedol nič mimoriadne, čo by stálo za väčšie povšimnutie. Ďalšie informácie sú však konkrétnejšie. Vzťahujú sa k hore Butkov nad Ladcami, ktorá z tamojšieho lomu dala najviac materiálu, ktorý bol použitý na stavbu objektov občianskej vybavenosti na Slovensku. Teda materiál z hory Butkov spája Slovensko.

V mojom príhovore pokračujem informáciami, ktoré sa nevzťahujú na materiálne, ale duchovné aktivity na hore Butkov. Na tejto hore sme v roku 2013 najskôr postavili terasu pre zákazníkov s kresťanským krížom, neskôr pribudli pamätníky svätcov, kaplnka a krížová cesta. Hora Butkov vybudovanými sakrálnymi dielami zvyšuje vedomie zakorenenia našej kultúry v kresťanstve.

To, čo je však podstatné a vo vyššie uvedených súvislostiach mimoriadne výnimočné a ťažko pochopiteľné je, že na horu Butkov za krátky čas zo zóny domáceho pohodlia začali prúdiť tisíce ľudí. Na horu Butkov prichádzajú nielen turisti za účelom úžasného výhľadu na dolinu stredného Považia. Na horu Butkov vystupujú aj tí, pre ktorých sa stala výzvou k hlbšiemu duchovnému životu. Horu Butkov navštevujú jednotlivci a rodiny, aby si uvedomili svoju slobodu, aby tu našli pokoj a novú silu na prehodnotenie životných hodnôt. Hora Butkov sa stáva vyhľadávaným miestom stretnutí nielen kresťanov rôznych vyznaní, ale všetkých ľudí dobrej vôle, ktorí sa chcú stretnúť na výnimočnom mieste.

Aj aktuálny príklad z hory Butkov poukazuje na to, že svet potrebuje zmenu. Riešením nie sú nič nehovoriace proklamácie o hľadaní východísk, všakovaké ubezpečovania o dobrej vôli a podobne. Návštevníci hory Butkov reagujú na mentalitu súčasnosti, v ktorej kultúra stretávania ľudí je ničená virtuálnym svetom počítačových hier, závislosťami, sebeckým životným štýlom a ľahostajnosťou voči ostatným. K ľahostajnosti nás vedie nielen anonymita vo väčších mestách, ale aj anonymita vo väčších (globálnych) firmách, kde ľudia strácajú mená a tváre a zostávajú iba číslami. Anonymita zatvára oči pred problémami iných, aj keď sú na prvý pohľad viac či menej viditeľné. Dôsledkom je beznádej mnohých ľudí. Ľudstvo od nepamäti hľadá ideálne hodnoty, ktoré dávajú zmysel celému životu.

V tomto kontexte doplním ešte jednu významnú aktivitu, ktorá zásadne zmenila Ladce a zabezpečila, že aj táto obec má od 8. 10. 2016 v súlade s kresťanskými tradíciami Európy po viac ako 500 rokoch existencie konečne ako súčasť občianskej vybavenosti centrum s kostolom a veľkým parkom. Vybudovanie nového centra obce v rozhodujúcej miere finančne a organizačne zabezpečovalo taktiež vedenie cementárne. Je to dielo, ktoré umožní ľuďom stretávať sa nielen v kostole, ale aj vo veľkom parku pri kostole. Je to trvácne dielo, ktoré pretrvá a umožni zharmonizovať hodnotový systém a životný štýl aj budúcich generácií.

Kto môže urobiť viac pre riešenie existujúcich humanitárnych problémov a prinavrátenie pravých životných hodnôt ako tí, ktorí vedú určité spoločenstvá politického, hospodárskeho či kultúrneho života, teda ako tí, čo majú väčšie možnosti, vplyv a môžu inšpirovať aj iných? Každý má svoju vlastnú cestu a možnosť ako niečo zmeniť. Iba súcit nikdy nenahradí činy. Tým sa svet nestáva ani obývateľnejším ani ľudskejším. Často si myslíme a očakávame, že tie činy by mal urobiť niekto iný. A v tom je príčina stojatých vôd. Pozývam aj vás na horu Butkov, stretnete tam priateľsky naladených ľudí. Zažijete pokoj v duši. Možno niekoho z Vás bude inšpirovať k účasti na niečom, čo pretrvá.